次德符韻六詩 書懷二首 其一
作者：鄒浩
朝代：宋

paragraphs: 秋容未覺成蕭颯，脩竹疏桐陰四匝。
先生歸駕挾西風，堕我南堂似凋葉。
對牀邀月入高談，夢想從來謝三接。
是非火作正炎空，忍與紛紛競牙頰。
莫欺鷗鳥不知人，須信天機在眉睫。
妙哉託處無何鄉，一念能回百千劫。
君誠有意涉其流，請爲安行具舟楫。